Kamalak (tashkilot)

"Kamalak" bolalar tashkiloti oʻn yoshdan oʻn sakkiz yoshgacha boʻlgan oʻquvchilarni ixtiyoriylik, oshkoralik, huquq va majburiyatlar tengligi tamoyili asosida iqtidori va isteʼdodini qoʻllab-quvvatlashga qaratilgan ijtimoiy loyihalarni amalga oshiradigan hamda birlashtiradigan  Oʻzbekiston yoshlar ittifoqi qoshidagi tashkilotdir.

Maqsadi 
Tashkilot faoliyatining asosiy maqsadi – bolalarni milliy gʻoya asosida Vatanning sodiq farzandlari va komil inson etib tarbiyalash, ularning huquq-manfaatlarini ifoda etish va himoya qilish, isteʼdod va qobiliyatlarini namoyon qilishlari hamda rivojlantirishlari uchun shart-sharoitlar yaratib berishdan iboratdir.

Faoliyati 
Tashkilot oʻz faoliyatini Oʻzbekiston Respublikasi Konstitutsiyasi va qonunlari,  „Bola huquqlari toʻgʻrisidagi konvensiya“ , Oʻzbekiston yoshlar ittifoqining Ustavi hamda tashkilotning nizomi asosida amalga oshiradi. Tashkilot Qoraqalpogʻiston Respublikasi, barcha  viloyatlar, Toshkent shaharlarda oʻzining tuzilmalariga egadir.

Shiori 
Tashkilotning bosh shiori: "Vatan, doʻstlik va baxtli bolalik uchun!

Xalqaro hamkorlik 

„Kamalak“ bolalar tashkilotining faol aʼzolari 26-5-iyun kunlari Qirgʻiziston Respublikasida boʻlgan „Hamdoʻstlik bolalari“ xalqaro madaniy-maʼrifiy forumida qatnashishgan. Hamda tashkilotning faol aʼzolari Belorussiyada joylashgan „Zubryonok“ bolalar oromgohiga tashrif buyurishgan. „Kamalak“ning „Tengdosh tengdoshga“ tamoyili asosida amalga oshirilgan loyihasi xalqaro maydonda amalga oshiriladigan boʻldi.

Loyihalari

Anjuman 
„Kamalak“ bolalar tashkilotining har yili „Vatan, doʻstlik va baxtli bolalik uchun“ shiori ostidagi anʼanaviy anjumani tashkil qilinadi. Ilk anjuman 2001-yilning oktyabr oyida Toshkent viloyatida joylashgan „Semrugʻ“ oromgohida tashkil etilgan. Anjuman doirasida „Yil sardori“ koʻrik tanlovi, „Eng namunali hududiy sardorlar kengashi“ va „Kamalak bilimdonlari“ kabi tanlovlarning Respublika bosqichlari boʻlib oʻtadi.

Bolalar ligasi 
Hamkor tashkilotlar bilan birgalikda bolalar futbolini rivojlantirish, ular oʻrtasida sogʻlom turmush tarzini targʻib qilishmaqsadida „Bolalar ligasi“ sport musobaqasi oʻtkaziladi.

Bolalar paradi 
Tashkilot anjumani doirasida „Bolalar paradi“ loyihasi tashkil qilinadi. XXII anjumanda Shahrisabz shahridagi Amir Temur haykali poyiga gul qoʻyildi. Bolalar paradida 300 nafar sardorlar ishtirok etishdi.

Aʼlo taʼtil 
„Kamalak“ bolalar tashkiloti tomonidan Sardorlar va iqtidorli bolalar ishtirokida „Aʼlo taʼtil“ bolalar oromgohi oʻtkaziladi. Loyihada ishtirokchilar uchun sport musobaqalari, madaniy tadbirlar, malakali mutaxassislar tomonidan seminar-treninglar tashkil etiladi. Ushbu loyiha Boʻstonliq tumanidagi „Yoshlar“ oromgohida har yili tashkil qilinadi.

Respublika Sardorlar forumi 
Respublika Sardorlar forumi Sardorlar Kengashi aʼzolari faoliyatini tizimli tashkil etish, ular orasida ekologik madaniyatni shakllantirish, tabiatni asrab-avaylashga qaratilgan ishlarni rivojlantirish maqsadida oʻtkaziladi. II Respublika Sardorlar forumi Buxoro shahrida tashkillashtirilgan. Forum davomida „Kamalak“ bolalar tashkilotining VIII Rayosat yigʻilishi, respublika Sardorlar saylovi, „Munozara“ intellektual oʻyini, „Kamalakda mehmonda“ hamda „Ekopatrul“ loyihalari, „Toza hudud“ va „Daraxtlarni havas bilan ekamiz“ aksiyalari tashkil etildi.

Eng namunali Sardorlar Kengashi 
Oʻzbekiston yoshlar ittifoqi va uning qoshidagi „Kamalak“ bolalar tashkiloti hamda Sardorlar Kengashining faoliyati samaradorligini oshirish, umumiy oʻrta taʼlim muassasalari, tuman (shahar), Qoraqalpogʻiston Respublikasi, viloyatlar va Toshkent shahar Sardorlar Kengashi aʼzolarining oʻzaro doʻstlashishi va tajriba almashishi natijasida ularning ijtimoiy faolligini oshirish, Sardorlar Kengashi aʼzolarining faoliyatini qoʻllab-quvvatlash, ularda yoshlar bilan ishlash koʻnikmalari, ijodiy va intellektual qobiliyatini rivojlantirish, Sardorlar Kengashi aʼzolarida yetakchilik va tashabbuskorlik qobiliyatlari, erishgan yutuqlari va ilgʻor tajribalarini ommalashtirish maqsadida har yili „Eng namunali Sardorlar Kengashi“ koʻrik-tanlovi tashkillashtiriladi.

Imtiyozlar 
Oʻzbekiston Respublikasi Vazirlar Mahkamasining „Oʻzbekiston yoshlar ittifoqining faol aʼzolariga oliy taʼlim muassasalariga kirishda imtiyoz berish toʻgʻrisida“ 914-sonli qarori qabul qilingan. Ushbu imtiyozdan „Kamalak“ bolalar tashkilotining faol sardorlari ham foydalanishlari mumkin.

Murojaat tizimi 
"Kamalak" bolalar tashkilotiga aʼzolik, loyihalarda qatnashish va boshqa masalalar yuzasidan havolalar boʻlimi orqali murojaat qilishingiz mumkin.

Havolalar 
 „Kamalak“ bolalar tashkilotiga murojaat qilish

Faoliyatining tugatilishi 
2024-yil aprel oyida „Kamalak“ bolalar tashkiloti negizida „Oʻzbekiston bolalar tashkiloti“ Adliya vazirligidan roʻyxatdan oʻtkazildi.

Manbalar 

Oʻzbekiston Bolalar tashkiloti